98/244/YOS: Yhteinen toiminta, 19 päivältä maaliskuuta 1998, jonka neuvosto on hyväksynyt Euroopan unionista tehdyn sopimuksen K.3 artiklan perusteella turvapaikka- ja maahanmuuttopolitiikan sekä ulkorajojen ylittämisen aloilla toteutettavaa koulutus-, vaihto- ja yhteistyöohjelmaa koskevasta neuvoston yhteisestä toiminnasta (Odysseus-ohjelma)



Virallinen lehti nro L 099 , 31/03/1998 s. 0002 - 0007



YHTEINEN TOIMINTA, 19 päivältä maaliskuuta 1998, jonka neuvosto on hyväksynyt Euroopan unionista tehdyn sopimuksen K.3 artiklan perusteella turvapaikka- ja maahanmuuttopolitiikan sekä ulkorajojen ylittämisen aloilla toteutettavaa koulutus-, vaihto- ja yhteistyöohjelmaa koskevasta neuvoston yhteisestä toiminnasta (Odysseus-ohjelma) (98/244/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan b alakohdan ja K.8 artiklan 2 kohdan, ottaa huomioon komission ehdotuksen, sekä katsoo, että jäsenvaltiot pitävät seuraavia aloja yhteistä etua koskevina asioina: - turvapaikkapolitiikka, - säännöt, jotka koskevat henkilöiden liikkumista yli jäsenvaltioiden ulkorajojen, sekä tämän rajanylityksen valvontaa, mukaan lukien henkilötodistusten varmuuteen liittyvät seikat, - maahanmuuttopolitiikka ja yhteisön ulkopuolisten maiden kansalaisia koskeva politiikka, kehyksen luominen koulutusta, tiedotusta, tutkimusta ja henkilövaihtoa varten on omiaan parantamaan jäsenvaltioiden hallintoyksikköjen välisen yhteistyön tehokkuutta edellä mainituilla aloilla, Sherlock-ohjelman (1) sisällyttäminen Odysseus-ohjelmaan luo mahdollisuudet saada aikaan kyseisten alojen yhteistyön suurempi yhtenäisyys Sherlock-ohjelman toimivuutta heikentämättä, jolloin saadaan aikaan mittakaavaetuja kummankin ohjelman toteuttamisessa, tämän ohjelman avulla pyritään siihen, että turvapaikka- ja maahanmuuttoasioita ja ulkorajojen ylitystä koskevien muodollisuuksien täytäntöönpanosta huolehtivat virkamiehet paremmin ymmärtäisivät Euroopan unionin välineitä, jäsenyyttä hakeneiden yhteisön ulkopuolisten maiden liittymisvalmistelujen yhteydessä jäsenvaltioiden ja kyseisten valtioiden välisen yhteistyön laajentaminen helpottaa näiden valtioiden osalta unionin normien mukaisen tason saavuttamista tähän ohjelmaan kuuluvilla aloilla, tietyt tämän yhteistyön tavoitteet ovat tehokkaammin saavutettavissa unionin tasolla kuin yksittäisen jäsenvaltion tasolla suunniteltujen toimien mittakaavaetujen ja kasautumisvaikutusten ansiosta, tämä yhteinen toiminta ei rajoita yhteisön toimivaltaa eikä haittaa Phare-ohjelman toteuttamista eikä ammattikoulutuksen alalla yhteisön toimia tämän politiikan toteuttamiseksi, etenkään Leonardo da Vinci -ohjelmaa; tämän ohjelman mukaisilla toimilla täydennetään ja yhteensovitetaan muita yhteisöoikeuden perusteella rahoitettavia koulutusohjelmia, yhteisöoikeuden tuleva kehitys saattaa edellyttää ohjelman mukauttamista, ja puheenjohtajavaltio on kuullut Euroopan parlamenttia Euroopan unionista tehdyn sopimuksen K.6 artiklan mukaisesti, ON HYVÄKSYNYT TÄMÄN YHTEISEN TOIMINNAN: I LUKU YLEISTÄ 1 artikla Periaate ja tavoitteet 1. Perustetaan vuosiksi 1998-2002 3 artiklan määritelmien mukainen koulutus-, vaihto- ja yhteistyöohjelma, jäljempänä `Odysseus-ohjelma`, joka saa yhteisön rahoitusta. Kyseinen ohjelma koskee turvapaikka- ja maahanmuuttopolitiikkaa sekä ulkorajojen ylittämistä. 2. Vahvistettaessa tärkeysjärjestystä kunakin vuonna toteutettavien toimien suunnittelun yhteydessä on otettava huomioon: - sopimuksen K.3 artiklan 1 kohta, - voimassa oleva yhteisön tai unionin lainsäädäntö, - käsiteltävinä olevat lainsäädäntöehdotukset, jotta niiden voimaantuloa voidaan ennakoida hallintoyksiköiden välisellä yhteistyöllä, - neuvoston oikeus- ja sisäasioita koskevan yhteistyön alalla vahvistama tärkeysjärjestys, - kaikki muut yhteistyötarpeet sopimuksen K.3 artiklan 1 kohdan mukaisesti. 3. Odysseus-ohjelman yleisenä tavoitteena on sen monivuotisuuden avulla laajentaa ja vahvistaa nykyistä turvapaikka- ja maahanmuuttoalaa, ulkorajojen ylittämistä ja henkilötodistusten turvallisuutta koskevaa yhteistyötä sekä jäsenyyttä hakeneiden valtioiden kanssa samoilla aloilla toteutettavaa yhteistyötä yhteisön toimivaltaa kuitenkaan rajoittamatta. 2 artikla Rahoitusohje ohjelman toteuttamiseksi 1 artiklan 1 kohdassa mainittuna aikana on 12 miljoonaa ecua. Budjettivallan käyttäjä myöntää vuosittaiset määrärahat rahoitusnäkymien puitteissa. 3 artikla Määritelmät 1. Odysseus-ohjelmassa tarkoitetaan 1 artiklan 2 kohdassa mainituilla toimilla seuraavaa: - `koulutuksella` teoreettiseen ja käytännön tietoon keskittyvien harjoittelujaksojen järjestämistä, - `vaihdolla` virkamiesten, oikeushallinnon virkamiesten ja jäsenvaltioiden valtuuttamien muiden henkilöiden oleskelua toisessa valtiossa vertaillakseen käytäntöjään muiden maiden käytäntöihin, kuitenkin noudattaen tietosuojasta tässä maassa voimassa olevia määräyksiä, - `tutkimuksella` opetusmateriaalin tai muiden tarvittavien asiakirjojen, kuten tietokantojen tai hakemistojen suunnittelua, kehittämistä ja jakelua erityisesti opetuskäyttöä varten. 2. Odysseus-ohjelmassa `henkilötodistuksilla` tarkoitetaan jäsenvaltioiden ja yhteisön ulkopuolisten maiden antamia asiakirjoja, joiden avulla niiden haltija voi todistaa henkilöllisyytensä ja mahdollisesti ylittää ulkorajan. 4 artikla Koulutus Koulutuksen alalla Odysseus-ohjelmassa korostetaan: - kouluttajien koulutusta, - erikoiskoulutusta, erityisesti päättäjille tarkoitettuja syventämiskursseja, hallinnollisten sekä oikeushallinnon päätösten valmistelusta vastaavien virkamiesten kursseja sekä koulutusvastaavien kursseja, - kansallisten virkamiesten välistä tietojen ja kokemusten vaihtoa. 5 artikla Henkilövaihto Henkilövaihdon alalla Odysseus-ohjelmassa korostetaan henkilöiden rajoitetun ajan kestävää oleskelua jäsenvaltioiden niissä hallintoyksiköissä, jotka ovat toimivaltaisia tähän ohjelmaan kuuluvilla aloilla. 6 artikla Tutkimukset 1. Odysseus-ohjelman yhteydessä: - suunnitellaan, laaditaan ja jaetaan opetusmateriaalia, jolla levitetään koulutusohjelmista saatua tietoa, - parannetaan tiedonkulkua tähän ohjelmaan kuuluvilla aloilla, - laaditaan ohjelma-aloja kiinnostavista aiheista analyyseja ja raportteja, jotka ovat ohjelman tavoitteiden kanssa yhteensopivia. II LUKU OHJELMAN RAKENNE 7 artikla Turvapaikkapolitiikka 1. Turvapaikkapolitiikan alalla toimet käsittävät erityisesti: - Euroopan yhteisöjen jossakin jäsenvaltiossa jätetyn turvapaikkahakemuksen käsittelemisestä vastaavan valtion määrittämisestä 15 päivänä kesäkuuta 1990 tehdyn Dublinin yleissopimuksen yhteensovitetun soveltamisen sen tultua voimaan, - jäsenvaltioiden valtuuttamien toimivaltaisten hallintoelinten ja laitosten välisen tiiviin yhteistyön. 2. Dublinin yleissopimuksen yhteensovitettua soveltamista edistävinä toimina voidaan ottaa huomioon hankkeet, joilla on seuraavat tavoitteet: - menettelyjen, määräaikojen ja todentamiskeinojen yhteensovitettu soveltaminen sekä muut yleissopimuksen soveltamiseen liittyvät käytännön ongelmat, - muiden turvapaikkaa koskevien oikeudellisten asiakirjojen soveltaminen. 3. Jäsenvaltioiden valtuuttamien turvapaikka-asioissa toimivaltaisten hallintoelinten ja laitosten välistä tiivistä yhteistyötä edistävinä hankkeina voidaan ottaa huomioon hankkeet, jotka koskevat erityisesti seuraavia aloja: - menettelyt turvapaikkahakemusten ensimmäisessä käsittelyssä (tavanomainen tai nopeutettu) ja muutoksenhakumenettelyt, - alkuperämaata koskevat todistusjärjestelmät, - turvapaikanhakijoiden vastaanottoehdot, mukaan lukien heidän oikeutensa ja velvollisuutensa, - pakolaisaseman vaihtoehdot, mukaan lukien väliaikainen suojelu, - yhteistyö tällä alalla toimivien eri elinten välillä (turvapaikkahakemusten tutkinnasta vastaavat laitokset, sosiaalipalvelut, rajatarkastuksista vastaavat viranomaiset jne.) sekä YK:n pakolaisasiain päävaltuutetun, muiden kansainvälisten järjestöjen ja valtioista riippumattomien järjestöjen tehtävät, - niiden turvapaikanhakijoiden kohtelu, joiden hakemus on lopullisesti hylätty. 8 artikla Maahanmuuttoasiat Yhteisön ulkopuolisten maiden kansalaisten maahanmuuttoon liittyvinä toimina voidaan ottaa huomioon seuraavien alojen hankkeet: - kolmansien maiden kansalaisten maahantulon salliminen ja erityisesti maahantulon edellytykset, unionin sisällä liikkumista koskevat ehdot, oleskelua koskevat säännöt; perheiden yhdistäminen sekä työnsaanti, palkattuna työntekijänä tai itsenäisenä ammatinharjoittajana toimiminen ja palkaton toiminta, - laittoman siirtolaisuuden torjunta ja erityisesti laittoman maahantulon, oleskelun ja työnteon torjunta sekä laittomien siirtolaisten maasta karkottaminen ja palauttaminen sekä ihmiskaupan torjuminen ja toimet sen järjestäjiä vastaan. 9 artikla Ulkorajojen ylittäminen Ulkorajojen ylittämistä koskevaan valvontaan liittyvinä toimina voidaan ottaa huomioon hankkeet, joilla pyritään järjestämään tämän valvonnan käytännön menettelytavat, huomioon ottaen myös henkilötodistusten turvallisuuteen liittyvät näkökohdat. Etusijalla on erityisesti lähestymistapa, joka mahdollistaa näiden käytännön menettelytapojen soveltamisen aihepiirin mukaan (erityisesti rajatyypin mukaan) tai maantieteellisen alueen mukaan. 10 artikla Yhteistyö jäsenyyttä hakeneiden valtioiden kanssa Kuhunkin vuosiohjelmaan sisältyy 7-9 artiklassa luetelluilla aloilla erityisiä alaohjelmia jäsenyyttä hakeneiden valtioiden liittymisen valmistelemiseksi näillä aloilla. Erityistä huomiota kiinnitetään yhteisön oikeuden saattamiseen osaksi kansallista lainsäädäntöä ja sen soveltamiseen paikallisten virkamiesten toiminnassa. Jäsenyyttä hakeneiden maiden kanssa tehtävän yhteistyön tavoitteena on - parantaa unionin säännöstön tuntemusta, jotta voidaan auttaa jäsenyyttä hakeneita valtioita toteuttamaan unionin säännöstön täytäntöönpanemiseksi tarvittavat toimenpiteet, jotta niiden yksiköt voivat työskennellä unionin standardien ja normien mukaisesti, - vaihtaa tietoja jäsenvaltioiden ja jäsenyyttä hakeneiden valtioiden oikeus- ja hallintojärjestelmistä. III LUKU RAHOITUSMÄÄRÄYKSET 11 artikla Rahoituksen perusteet Yhteisön rahoitusta saavien hankkeiden on oltava unionin kannalta merkityksellisiä ja vähintään kahden jäsenvaltion on osallistuttava niihin. Näihin hankkeisiin voidaan hyväksyä osallistujia jäsenyyttä hakeneista maista niiden liittymisen valmistelemiseksi tai muista yhteisön ulkopuolisista maista silloin, kun se on hankkeiden tavoitteen kannalta tarkoituksenmukaista. 12 artikla Varainhoidon valvonta Rahoituspäätöksissä ja niihin perustuvissa sopimuksissa edellytetään komission harjoittamaa seurantaa ja varainhoidon valvontaa sekä tilintarkastustuomioistuimen suorittamia tilintarkastuksia, joiden tulokset toimitetaan budjettiviranomaiselle. 13 artikla Yhteisön rahoituksen taso 1. Tukea voi saada kaikenlaisiin kustannuksiin, jotka aiheutuvat suoraan toiminnan toteuttamisesta ja jotka on sidottu tiettynä sopimuksessa määrättynä ajanjaksona ja joita varten määrätystä määrärahasta päätetään vuosittaisen talousarviomenettelyn yhteydessä. 2. Yhteisön talousarviosta myönnettävän tuen osuus ei saa ylittää 60:tä prosenttia ohjelman kokonaiskustannuksista. Osuutta voidaan nostaa poikkeuksellisesti 80 prosenttiin IV luvussa määrättyjä menettelyjä noudattaen. 3. Käännös- ja tulkkauskustannuksiin, tietotekniikkakustannuksiin sekä kesto- tai kertakulutushyödykekustannuksiin tukea voi saada vain, jos ne ovat hankkeen toteuttamisen kannalta olennaisia; niiden osuus kokonaistuen määrästä saa olla enintään 50 prosenttia tai 80 prosenttia silloin, kun ne ovat toiminnan luonteen kannalta välttämättömiä. 4. Tiloista, yleisistä laitteistoista sekä valtion ja julkisten laitosten virkamiesten palkoista aiheutuvat kustannukset voidaan hyväksyä tuen piiriin vain, jos ne liittyvät erityistehtäviin tai toimiin, jotka eivät sisälly niiden kansallisiin tavoitteisiin tai tehtäviin, mutta koskevat nimenomaan tämän yhteisen toiminnan toteuttamista. 14 artikla Menettelytapasäännöt 1. Komissio hallinnoi ohjelmaan sisältyviä ja Euroopan yhteisöjen talousarviosta rahoitettavia toimia 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen mukaisesti (1). 2. Esittäessään rahoitusehdotuksia komissio ottaa huomioon varainhoitoasetuksen 2 artiklassa tarkoitetut moitteettoman varainhoidon sekä erityisesti taloudellisuuden ja kustannusvaikuttavuuden periaatteet. IV LUKU OHJELMAN HALLINTO JA SEURANTA 15 artikla Ohjelman valmistelu 1. Komissio vastaa ohjelman hallinnoinnista ja seurannasta sekä toteuttaa tätä varten aiheelliset toimenpiteet. 2. Komissio laatii vuosiohjelmaehdotuksen, jossa on jaoteltu käytettävissä olevat määrärahat ja joka perustuu ohjelman rakennetta, toiminta-aloja ja tavoitteita vastaaviin aiheenmukaisiin painopistealueisiin. Vuosiohjelmassa käsitellään 7, 8 ja 9 artiklassa mainittuja kolmea alaa, mutta siinä voidaan erityisesti korostaa jotakin niistä, jos kansallisten viranomaisten tarpeet sitä vaativat. Tätä varten komissio tutkii sille esitettyjä ehdotuksia käyttäen 1 artikla 2 kohdassa määriteltyä perusteita ja ottaen huomioon myös ehdotetun aloitteen uudistavan luonteen ja koko ohjelman yhtenäisyyden. 16 artikla Ohjelman vuotuinen täytäntöönpano 1. Komissiota avustaa komitea, jossa on yksi edustaja jokaisesta jäsenvaltiosta ja jonka puheenjohtajana on komission edustaja. 2. Komissio tekee komitealle ehdotuksen vuosiohjelmaksi, mukaan lukien ehdotus käytettävissä olevien määrärahojen jakamisesta toiminta-alojen välillä samoin kuin ehdotukset soveltamista koskeviksi yksityiskohtaisiksi säännöiksi ja hankkeiden arvioinniksi. Komitea antaa lausuntonsa ehdotuksista yksimielisesti kahden kuukauden kuluessa. Puheenjohtaja voi lyhentää tätä määräaikaa asian kiireellisyyden vuoksi. Puheenjohtaja ei osallistu äänestykseen. Jos myönteistä lausuntoa ei ole annettu kahden kuukauden kuluessa, komissio vetää ehdotuksensa takaisin tai esittää sen neuvostolle, joka antaa siitä lausuntonsa yksimielisesti kahden kuukauden kuluessa. 3. Kun ohjelma on vahvistettu, se lähetetään Euroopan parlamentille; komissio antaa komitealle tiedon Euroopan parlamentin kannoista. 17 artikla Ohjelman hallinnointi 1. Toisesta varainhoitovuodesta alkaen hankkeet, joille haetaan rahoitusta, annetaan komission tarkasteltavaksi 31 päivään maaliskuuta mennessä sinä varainhoitovuonna, jolle ne on kirjattava. 2. Komission edustaja tekee ehdotuksen hankkeista, joiden rahoitus on alle 50 000 ecua, 16 artiklan 1 kohdassa tarkoitetulla komitealla. Komitea tekee ratkaisunsa perustamissopimuksen K.4 artiklan 3 kohdan toisessa alakohdassa määrätyllä enemmistöllä ja antaa ehdotusta koskevan lausuntonsa määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Puheenjohtaja ei osallistu äänestykseen. Komission on, niin suurelta osin kuin mahdollista, otettava komitean lausunto huomioon. Sen on ilmoitettava komitealle, millä tavoin lausunto on otettu huomioon. 3. Komissio laatii 16 artiklan 1 kohdassa tarkoitetulle komitealle luettelon hankkeista, joiden rahoitus on yli 50 000 ecua ja jotka on toimitettu sille vuosiohjelman yhteydessä. Komissio ilmoittaa, mitkä hankkeet se hyväksyy, ja perustelee valintansa. Komitea tekee ratkaisunsa sopimuksen K.4 artiklan 3 kohdan toisessa alakohdassa määrätyllä enemmistöllä ja antaa eri hankkeita koskevan lausuntonsa kahden kuukauden kuluessa. Puheenjohtaja ei osallistu äänestykseen. Jos myönteistä lausuntoa ei ole annettu tämän määräajan kuluessa, komissio vetää ehdotuksensa takaisin tai esittää sen/ne sekä komitean mahdollisen lausunnon neuvostolle, joka tekee ratkaisunsa kahden kuukauden kuluessa perustamissopimuksen K.4 artiklan 3 kohdan toisessa alakohdassa määrätyllä enemmistöllä. 4. Sen estämättä mitä 2 ja 3 kohdassa säädetään, jäsenvaltio voi esittämistään tärkeistä kansalliseen politiikkaan liittyvistä syistä pyytää ulkorajojen ylittämistä koskevan suunnitelman esittämistä neuvostolle. Jos tällainen pyyntö on esitetty, komissio toimittaa ehdotuksen välittömästi neuvostolle, joka ratkaisee asian yksimielisesti kahden kuukauden kuluessa. 18 artikla Arviointi 1. Komission tehtävänä on järjestää ohjelman arviointi, jonka suorittavat puolueettomat, ohjelman ulkopuoliset asiantuntijat, jotka nimetään yhteisellä sopimuksella 16 artiklassa tarkoitetun hallinnointikomitean kanssa. 2. Komissio laatii vuosittain toimintaa ja arviointia koskevan yhteenvetokertomuksen, jonka se toimittaa Euroopan parlamentille ja neuvostolle. 19 artikla Kumotaan yhteinen toiminta 96/637/YOS. Hankkeet, jotka on jo aloitettu tai jotka ovat saaneet puoltavan lausunnon yhteisessä toiminnassa 96/637/YOS olevan 13 artiklan 3 kohdassa määrätyn menettelyn mukaisesti, toteutetaan osana Odysseus-ohjelmaa. 20 artikla Tämä yhteinen toiminta tulee voimaan päivänä, jona se hyväksytään. Se julkaistaan virallisessa lehdessä. Tethy Brysselissä 19 päivänä maaliskuuta 1998. Neuvoston puolesta J. STRAW Puheenjohtaja (1) Yhteinen toiminta 96/637/YOS, 28 päivältä lokakuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan perusteella henkilötodistusalan koulutus-, vaihto- ja yhteistyöohjelmasta (Sherlock) (EYVL L 287, 8.11.1996, s. 7).